О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ УГОВОРА

Разлози за потврђивање Финансијског уговора Аутопут Е-80, деоница Ниш−Мердаре фаза I, између Републике Србије и Европске инвестиционе банке, који је потписан у Београду, 12. септембра 2019. године (у даљем тексту: Финансијски уговор), садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15 и 95/18), према којој Народна скупштина одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13), према којој Народна скупштина, између осталог, потврђује уговоре којима се стварају финансијске обавезе за Републику Србију.

Европска инвестициона банка (у даљем тексту: ЕИБ) усмерена је на постизање уравнотеженог и складног развоја заједничког тржишта у интересу Европске уније, давањем зајмова и гаранција на непрофитној основи, из сопствених средстава и средстава која се прибављају на тржишту капитала, односно финансирањем инвестиционих програма уз учешће структурних фондова и других финансијских инструмената Европске уније.

Законом о буџету Републике Србије за 2019. годину („Службени гласник РСˮ, бр. 95/18 и 72/19) у члану 3. планирано је задуживање Републике Србије код ЕИБ за финансирање Пројекта изградње аутопута Ниш−Плочник−Мердаре I фаза (Ниш−Плочник), у износу до 100.000.000 евра, што се односи на зајам за Аутопут Е-80, деоница Ниш−Мердаре фаза I (у даљем тексту: Пројекат) који је одобрен закључивањем Финансијског уговора.

Пројекат обухвата изградњу око 32 km полупрофила аутопута, у великој мери на новој траси, од постојеће петље „Мерошина (Прокупље)ˮ на аутопуту Е-75 до општине Белољин. То је прва фаза етапног побољшања путног правца дужине 77 km између Ниша и административног прелаза Мердаре, који представља главну карику која недостаје на SEETO (South East Europe Transport Observatory - Надгледање саобраћаја Југоисточне Европе) путном правцу 7 (Рута 7). Овај пројекат је важан део Руте 7 која представља везу између SEETO Руте 6 и Коридора Xc (Ниш − бугарска граница) и који повезује Ниш са Албанијом и Јадранским и Јонским морем и њиховим лукама, чиме ће се постићи побољшање везе Бугарска−Србија−Албанија. Рута 7 се налази на Листи приоритетних пројеката SEETO Вишегодишњег акционог плана 2014-2018. година, као део развојног плана за југоисточну основну регионалну транспортну мрежу, заједно са везом од Приштине до Мердара која се такође финансира средствима WBIF (Western Balkans Investment Framework − Инвестициони оквир за западни Балкан).

Деоница Ниш − Мердаре ће бити део коридора аутопута Е-80, чијом ће се изградњом знатно скратити време путовања и повећати безбедност, посебно за промет, и побољшати путне везе са Албанијом и Бугарском што ће допринети интеграцији Србије у саобраћајни систем региона и целе Европе.

Пројекат је подељен на:

Сектор 1: Ниш–Плочник (деонице 1-4), у дужини од 32,7 km:

• Деоница 1 (km 0+000 − km 5+500), дужине од 5,5 km - почиње на постојећој петљи „Мерошина (Прокупље)ˮ на коридору аутопута Е-75 и завршава се после планиране петље „Мерошина-истокˮ. Деоница је пројектована за брзину од 130 km/h.

• Деоница 2 (km 5+500 - km 14+280), дужине 8,8 km − почиње после петље „Мерошина-истокˮ и завршава се пре планиране петље „Прокупље-истокˮ. Деоница је пројектована за брзину од 130 km/h.

• Деоница 3 (km 14+280 - km 27+096), дужине 12,8 km − пролази кроз грађевинско подручје Прокупља и карактеришу је веома сложени просторни услови. Пројектована је за брзину од 130 km/h.

• Деоница 4 (km 27+096 - km 32+650), дужине 5,6 km − почиње у долини реке Топлице по изласку коридора аутопута из грађевинског подручја Прокупља, и завршава се непосредно после планиране петље „Белољинˮ. Пројектована је за брзину од 130 km/h.

Укупна вредност Пројекта, према процени ЕИБ-а, износи 255 милиона евра, од којих наведена банка, у виду кредита обезбеђује 100 милиона евра, док ће се преостали износ вредности Пројекта суфинансирати из средстава зајма Европске банке за обнову и развој (80 милиона евра), бесповратних средстава ЕУ (40,6 милиона евра према Споразуму о инвестиционом гранту, закљученом 12. септембра 2019. године између Републике Србије, ЕИБ-а и Коридора Србије, д.о.о, Београд) и буџета Републике Србије.

Акивности на реализацији Пројекта спроводиће Коридори Србије д.о.о, Београд, уз подршку Министарства грађевинарства, саобраћаја и инфраструктуре.

Влада је Закључком 05 Број: 48-8515/2019 од 29. августа 2019. године утврдила Основу за преговоре, одредила састав делегације за вођење преговора са ЕИБ-ом и усвојила Нацрт финансијског уговора, након чега је исти и потписан у Београду, 12. септембра 2019. године.

ЕИБ је одобрила зајам под следећим финансијским условима:

− задужење Републике Србије: 100 милиона евра;

− промотер: Министарство грађевинарства, саобраћаја и инфраструктуре;

− период отплате кредита: 30 година, укључујући периода почека од пет година;

− каматна стопа: одређује се приликом повлачења сваке транше посебно, уз могућност избора фиксне или варијабилне каматне стопе;

− фиксна каматна стопа: означава годишњу каматну стопу одређену од стране банке, у складу са принципима које повремено утврђују управна тела банке за кредите изражене у валути евро;

− варијабилна каматна стопа: означава каматну стопу на годишњем нивоу која је једнака шестомесечном EURIBOR-у (у случају да EURIBOR има негативну вредност, одређује се као нула), плус фиксни распон (маржа), који банка утврђује за сваки референтни период и важећи је током целокупног периода отплате транше;

− приликом повлачења транше зајмопримац има могућност избора између годишње, полугодишње и тромесечне отплате кредита;

− без плаћања банци приступне накнаде и провизије на неповучена средства;

− транша са фиксном каматном стопом отплаћује се у ануитетима или ратама са једнаким уделом главнице;

− кредит се реализује у највише 15 транши, са минималним износом транше од 1 милион евра;

− период расположивости зајма: пет година од датума закључивања финансијског уговора, уз могућност продужетка;

− предвиђена могућност превремене отплате свих транши или дела било које транше, уколико се процени да је то повољније са становишта управљања јавним дугом, уз плаћање свих доспелих обавеза по основу камате и других трошкова банке.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се потврђивање Финансијског уговора, у оригиналу на енглеском језику.

Одредба члана 2. Предлога закона садржи текст Финансијског уговора, у оригиналу на енглеском језику и у преводу на српски језик.

Одредбом члана 3. Предлога закона уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.